钦定古今图书集成/方舆汇编/边裔典/第043卷 > 隋
## 钦定古今图书集成/方舆汇编/边裔典/第043卷 > 隋

### 炀帝大业元年委吏部侍郎裴矩经略四夷西蕃至者十馀国

按《隋书炀帝本纪》，不载。　按《裴矩本传》，矩转吏部侍
郎，及炀帝即位，时西域诸蕃多至张掖与中国交市，
帝令矩掌其事。矩知帝方勤远略，诸商胡至者，矩诱
令言其国俗山川险易，撰《西域国图记》三卷，入朝奏
之。其序曰：“臣闻禹定九州，导河不逾积石；秦兼六国，
设防止及临洮。”故知西胡杂种，僻居遐裔，礼教之所
不及，书典之所罕传。自汉氏兴基，开拓河右，始称名
号者有三十六国。其后分立，乃五十五王，仍置校尉、
都护，以存招抚。然叛服不恒，屡经征战。后汉之世，频
废此官。虽大宛以来，略知户数，而诸国山川，未有名
目。至如姓氏、风土，服章、物产，全无纂录，世所弗闻。复
以春秋递谢，年代久远，兼并诛讨，互有“兴亡。或地是
故邦，改从今号；或人非旧类，因袭昔名。兼复部民交
错，封疆改移，戎狄音殊，事难穷验。于阗之北，葱岭以
东，考于前史，三十馀国。其后更相屠灭，仅有十存。自
馀渝没，扫地俱尽，空有丘墟，不可记识。”皇上应天育
物，无隔华夷，率土黔黎，莫不慕化。风行所及，日入以
来，职贡皆通，无远不至。臣既因抚纳，监知关市，寻讨
书传，访采胡人。或有所疑，即译众口，依其本国服饰
仪形，王及庶人，各显容止。即丹青模写，为《西域图记》，
共成三卷，合四十四国。仍别造地图，穷其要害。从西
顷以去，北海之南，纵横所亘，将二万里。谅由富商大
贾，周游经涉，故诸国之事，罔不遍知。复有幽荒远地，
卒访难“晓，不可凭虚，是以致阙。而二汉相踵，西域为
传，户民数十，即称国王，徒有名号，乃乖其实。”今者所
编，皆馀千户，利尽西海，多产珍异，其山居之属，非有
国名，及部落小者，多亦不载。发自炖煌，至于西海，凡
为三道，各有襟带。北道从伊吾经蒲类海铁勒部突
厥可汗庭，度北流河水，至拂菻国，达于西海。“其中道
从高昌、焉耆、龟兹、疏勒，度葱岭；又经䥽汗、苏、对沙那
国、康国、曹国、何国、大小安国、穆国，至波斯，达于西海。
其南道从鄯善、于阗朱俱波、喝槃陀，度葱岭；又经护
密、吐火罗、挹怛、帆延、曹国，至北婆罗门，达于西海。”其
“三道诸国，亦各自有路，南北交通。其东女国、南婆罗
门国等，并随其所往诸处得达。”故知伊吾、高昌、鄯善，
并西域之门户也，总凑炖煌，是其咽喉之地。以国家
威德，将士骁雄，汎濛汜而扬旌，越昆仑而跃马，易如
反掌，何往不至。但突厥、吐浑，分领羌胡之国，为其拥
遏，故朝贡不通。今并因商人，密送诚款，引领翘首，愿
为臣妾。圣情含养，泽及普天，服而抚之，务存安辑，故
《皇华》遣使，弗“动兵车，诸蕃既从，浑、厥可灭，混一戎夏，
其在兹乎？不有所记，无以表威化之远也。”帝大悦，赐
帛五百段，每日引矩至御坐，亲问西方之事。矩盛言
胡中多诸宝物，吐谷浑易可并吞。帝由是甘心，将通
西域，四夷经略，咸以委之。转民部侍郎，未视事，迁黄
门侍郎。帝复令矩往张掖，引致西蕃，至者十馀国。
大业三年，西域二十七国迎帝西巡，遂破吐谷浑城
伊吾按《隋书炀帝本纪》，不载。　按《裴矩传》，“大业三年，帝有
事于恒岳，咸来助祭。帝将巡河右，复令矩往炖煌。矩
遣使说高昌王麹伯雅及伊吾吐屯设等，啖以厚利，
导使入朝。及帝西巡，次燕支山，高昌王伊吾设等及
西蕃胡二十七国谒于道左，皆令佩金玉，被锦罽，焚
香奏乐，歌儛諠噪。复令武威、张掖士女盛饰纵观，骑
乘填咽，周亘数十里，以示中国之盛。”帝大悦，竟破吐
谷浑，拓地数千里，并遣兵戍之，每岁委输巨亿万计。
诸蕃慑惧，朝贡相续。帝谓矩有绥怀之略，进位银青
光禄大夫。其冬，帝至东都。矩以蛮夷朝贡者多，讽帝
令都下大戏，征四方奇技异艺，陈于端门街，衣锦绮
珥金翠者以十数万。又勒百官及民士女，列坐栅阁
而纵观焉，皆被服鲜丽，终月乃罢。又令三市店肆皆
设帷帐，盛列酒食，遣掌蕃率蛮夷与民贸易，所至之
处，悉令邀延就坐，醉饱而散。蛮夷嗟叹，谓中国为神
仙。帝称其至诚，顾谓宇文述、牛弘曰：“裴矩大识朕意，
凡所陈奏，皆朕之成算，未发之顷，矩辄以闻。自非奉
国用心，孰能若是！”帝遣将军薛世雄城伊吾，令矩共
往经略。矩讽谕西域诸国曰：“天子为蕃人，交易悬远，
所以城伊吾耳。”咸以为然，不复来竞。及还，赐钱四十
万。